Suba: Poštujem Fifina pravila, ali majicu s Hrvojem ne skidam

Što mi je sudac govorio između penala? Ha, prvi put mi je rekao da pazim na izlaske sa crte, a nakon toga je nešto mrmljao sebi u bradu, ništa ga ja nisam ni razumio, kaže naš sjajni golman

<p>Momčad koja pobjeđuje se ne mijenja, ali ni rituali koje većina igrača poštuje. Tako i Danijel Subašić, otišao je prije raspucavanja kaznenih udaraca protiv Danske kratko u svlačionicu, pa je isto ponovio i protiv Rusije.</p><p><strong>POGLEDAJTE VIDEO:</strong></p><p>- Rekao sam vam da još neću otkriti zašto sam išao u svlačionicu, ali sad sam otišao iz 'špurijusa'. Kad je prvi put ispalo dobro, nisam želio ništa mijenjati - javio se <strong>Subašić</strong>, kojeg smo još nakon utakmice podsjetili na ekskluzivni razgovor nakon Danske.</p><p>- Čujemo se sutra, ne smijemo mijenjati rutinu - kazao je i javio se čim je sletio u Moskvu.</p><p>I odmah u startu poželio je razjasniti dilemu oko majice pokojnog prijatelja Hrvoja Ćustića i hoće li je ubuduće nositi.</p><p>- Nosim je odavno i nosit ću je, to mi nitko ne brani. Fifa je zabranila da se privatne poruke pokazuju ispod dresa i to ću poštovati.</p><h2>'Da smo ispali u grupi, oprostio bih se od reprezentacije'</h2><p>No nakon Rusije se činilo da će Subašić ipak skinuti dres.</p><p>- Ma kakvi, to je bila šala za našu Ivu Olivari. Rekao sam joj: 'Evo, vidiš da mogu skinuti dres unatoč zabrani'. A ona je, brižna kakva je, odmah skočila prema meni. Ponavljam, bila je to šala...</p><p>"Špurijus" je razbila i supruga Antonija, koja je nakon ispadanja od Portugala u Francuskoj rekla da neće dolaziti u Rusiju da se ne ponovi debakl.</p><p>- Sad smo i to riješili i možemo otići do kraja, nema više prepreka, ha, ha, ha...</p><p>Otkrio nam je naš ministar obrane i da je razmišljao o oproštaju od reprezentacije.</p><p>- Da smo ispali u grupi, sigurno bih se oprostio. Dolaze mlađi, koji moraju dobiti priliku. Kale je puno puta pokazao da je spreman stati na gol.</p><h2>Sudac mi je nešto pričao, nemam pojma</h2><p>Oproštaj sa zlatnim kipićem u rukama bio bi odlazak sa stilom, odlazak iz snova...</p><p>- Vidjet ćemo, lakše je donijeti tu odluku nego je izreći, prevaliti preko usta. Meni reprezentacija znači jako puno, kad himna svira prije utakmice... Ovi momci su mi kao braća.</p><p>Otkrio nam je i kako se ozlijedio.</p><p>- Na zagrijavanju sam osjetio bol u mišići, malo sam izmasirao nogu i vidio da mogu. Kasnije se bol opet javila, ali nisam želio odustati, znao sad da izborniku treba još jedna zamjena jer su se mnogi žalili na probleme... U pauzi su maseri odradili brzi servis, kao u boksu formule jedan i bio sam kao novi. Imam mali edem, ali preživjet ćemo i to kad smo sve do sada. Duga je bila sezona, svi smo načeti, ali polufinale SP se igra jednom ili nijednom u život, i nema smisla odustati sada....</p><p>Uoči svake serije penala sudac mu je imao nešto za reći.</p><p>- Ma da, nešto je stalno pričao. Prvi put mi je rekao da ne smijem s linije i to je to. Ali onda je nešto nastavio govoriti sebi u bradu, nemam pojma što je govorio. Nije ni važno, važno je samo da smo mi prošli i da se ljudi kod kuće vesele. Nadam se da će opet. Englezi su super reprezentacija, imaju dosta mladih, ali stvarno su dobri, brzi, igraju svi u dobrim klubovima.</p><h2>'Ne zanima nas protiv koga igramo'</h2><p>Uoči puta na SP pred sebe su pstavili tri cilja. Četvrti, osvajanje SP-a, nitko nije ni spominjao.</p><p>- Prvi cilj je bio proći grupu, drugi doći do Moskve, treći okititi se medaljom. A četvrti... Idemo najprije pokušati riješiti Engleze, pa ćemo onda razmišljati o četvrtom cilju. I uopće nas ne zanima protiv koga igramo ni tko je favorit. Važno je da mi dajemo sve od sebe na terenu. Samo pošteno, dati sve od sebe, pa kako završi... - zaključio je Subašić.</p><p><strong> VIDI OVO: <a href="https://joomboos.24sata.hr/rijesi-me/kviz-koliko-si-dobro-pogledao-sinocnju-pobjedu-hrvatske-8873">KVIZ: Koliko si dobro pogledao sinoćnju pobjedu Hrvatske!</a></strong></p><p><strong>POGLEDAJ NAVIJAČKI HIT:</strong> MOJA CROATIA</p><p>Sada napokon i ti možeš nositi majice iz najslušanijeg navijačkog spota "Moja Croatia". Od danas ih možeš kupiti na stranici <a href="http://bit.ly/moja_croatia_majice" rel="nofollow" target="_blank"><strong>ŽUTI KLIK</strong></a>.</p><p>Zgrabi svoju majicu što prije jer zalihe su ograničene!</p>